钦定古今图书集成/理学汇编/文学典/第129卷 > 《送任载齐古二秀才自洞庭游宣城》〈并序〉
## 钦定古今图书集成/理学汇编/文学典/第129卷 > 《送任载齐古二秀才自洞庭游宣城》〈并序〉

前人

“文章者，贤人之心气也。心气乐则文章正，心气非则文章不正。当正而不正者，心气之伪也。贤与伪见于文章曲直之词。衰代多祸，贤无曲词。文章之曲直，不由于心气；心气之悲乐，亦不由贤人，由于时。故今宣州多君子，闲暇而宽，文章之曲直纤微，悉而备举。洞庭二客，勉而客去之，鼓其风波之词。吾知夫乐，莫是行也。” 遂为《诗》曰：

洞庭非人境，道路行虚空。二客月中下，一帆天外风。
鱼龙波五色，金碧树千丛。闪怪如可惧，在诚无不通。
扣奇知浩淼，采异访穹崇。物表即高韵，人间访仙公。
宣城“文雅地，谢守声闻融。证玉易为力，辨珉谁不同。
从兹阮籍泪，且免泣途穷。”